Združeni zadevi C-23/07 in C-24/07

Confcooperative Friuli Venezia Giulia in drugi

proti

Ministero delle Politiche agricole, alimentari e forestali

in

Regione Friuli-Venezia Giulia

(Predloga za sprejetje predhodne odločbe, ki ju je vložilo Tribunale amministrativo regionale del Lazio)

„Kmetijstvo — Uredbe (ES) št. 1493/1999, 753/2002 in 1429/2004 — Skupna ureditev trga za vino — Označevanje vin — Uporaba imen sort vinske trte oziroma njihovih sopomenk — Geografska označba ‚Tokaj‘ za vina s poreklom na Madžarskem — Možnost uporabe imena sorte vinske trte ‚Tocai friulano‘ oziroma ‚Tocai italico‘ kot dodatek k navedbi geografske označbe nekaterih vin s poreklom iz Italije — Izključitev po izteku prehodnega obdobja 31. marca 2007 — Veljavnost — Pravna podlaga — Člen 34 ES — Načelo nediskriminacije — Načela mednarodnega pogodbenega prava — Pristop Madžarske k Evropski uniji — Členi od 22 do 24 Sporazuma TRIPS“

Sklep Sodišča (drugi senat) z dne 12. junija 2008 I - 4281

Povzetek sklepa

Akt o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji je treba razlagati v tem smislu, da so, v skladu s členom 2 tega akta, določbe Uredbe št. 753/2002 o določitvi nekaterih pravil za izvajanje Uredbe št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja v delu, v katerem je njihov učinek prepoved uporabe navedbe „Tocai“ za opisovanje in predstavitev določenih italijanskih kakovostnih vin pdpo po izteku prehodnega obdobja 31. marca 2007, prepoved, ki izvira iz sporazuma ES-Madžarska o vinih, sestavni del pravnega reda Skupnosti, kot je obstajal 1. maja 2004, ter da so se, potem ko so bile povzete v Uredbi št. 1429/2004 o spremembi Uredbe št. 753/2002, po tem datumu še naprej uporabljale. (Glej točke 60, 68 in 71 ter točko 1 izreka.)

Člen 53 Uredbe št. 1493/1999 o skupni ureditvi trga za vino je zadostna pravna podlaga, ki Komisiji omogoča sprejetje določb Uredbe št. 753/2002 o določitvi nekaterih pravil za izvajanje Uredbe št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja, zajetih v Uredbi št. 1429/2004, katerih učinek je prepoved uporabe navede „Tocai“ za opisovanje in predstavitev določenih italijanskih kakovostnih vin pdpo po izteku prehodnega obdobja 31. marca 2007. Komisija je namreč s sprejetjem določb uredb št. 753/2002 in št. 1429/2004 v zvezi z navedeno prepovedjo le ponovila določbo, ki je bila že zajeta v dvostranskem sporazumu, to je v sporazumu ES-Madžarska o vinih, ki je bila nato kot del pravnega reda Skupnosti povzeta v Aktu o pristopu. (Glej točki 73 in 79 ter točko 2 izreka.)

Člen 34(2), drugi pododstavek, ES ne nasprotuje določbam Uredbe št. 753/2002 o določitvi nekaterih pravil za izvajanje Uredbe št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja, zajetim v Uredbi št. 1429/2004, katerih učinek je prepoved uporabe navedbe „Tocai“ za opisovanje in predstavitev določenih italijanskih kakovostnih vin pdpo po izteku prehodnega obdobja 31. marca 2007. Te določbe namreč izvirajo iz dvostranskega sporazuma. Podobni ukrepi so običajno določeni v več dvostranskih sporazumih o trgovini z vinom, sklenjenih med Skupnostjo in tretjimi državami. Gre za ukrepe, ki so postopoma uvedeni zato, da se razrešijo težave pri označevanju vin, ki se pojavljajo v okviru trgovine s temi proizvodi. Poleg tega je prednost, dana geografski označbi pred imenom vrste vinske trte, ki ji je podobna, v skladu z vsemi določbami člena 19 Uredbe št. 753/2002 in s splošnim namenom tega člena, v skladu s katerim ime sorte ne more biti navedeno na nalepki vina, če vsebuje geografsko navedbo, ki se uporablja za opis kakovostnih vin pdpo. Prepoved uporabe takega imena je torej splošno pravilo. Uporaba takega imena je dovoljena le z odstopanjem od tega splošnega pravila, in to samo v skladu z nacionalnimi določbami in določbami Skupnosti, ki veljajo na dan, ko začne veljati ta uredba. (Glej točke 84, 89, 91, 92 in točko 3 izreka.)

Člen 19(2) Uredbe št. 753/2002 o določitvi nekaterih pravil za izvajanje Uredbe št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja – ki določa, da je lahko ime sorte vinske trte, ki vsebuje geografsko navedbo, ki se uporablja za opisovanje kakovostnih vin pdpo, z odstopanjem od tega pravila, in to samo pod določenimi pogoji, navedeno na nalepki vina – je treba razlagati tako, da ne nasprotuje določbam Uredbe št. 753/2002, zajetim v Uredbi št. 1429/2004, katerih učinek je prepoved uporabe navedbe „Tocai“ za opisovanje in predstavitev določenih italijanskih kakovostnih vin po izteku prehodnega obdobja 31. marca 2007. (Glej točki 94 in 95 ter točko 4 izreka.)